**ZAPISNIK**

**s 27. sjednice Gradskog vijeća Grada Skradina**

**27.** sjednica Gradskog vijeća Grada Skradina održana je u srijedu 03. (trećeg) ožujka 2021.g. u prostorijama Kulturnog centra u Skradinu, s početkom u 10,30 sati. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 12 vijećnika nazočno 11, te postoji kvorum za pravovaljano odlučivanje. Sjednici su nazočni: Ivan Banić, Ante Bratić, Frane Formenti, Marijana Laća, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić.

Sjednici opravdano nije nazočna: Silvana Matić (opr.ods.).

 Sjednici je nazočan gradonačelnik Grada Skradina Antonijo Brajković. Sjednici opravdano nisu nazočni zamjenica gradonačelnika Grada Skradina Kristina Vlaić Bubalo i zamjenik gradonačelnika Nikola Milović.

 Predsjednica Gradskog vijeća Grada Skradina Nadija Zorica pozvala je vijećnike da minutom šutnje odaju počast iznenada preminulom vijećniku Dušanu Lazinici.

Nakon odane počasti, predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 2. točke. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila je na glasovanje predloženi dnevni red, te je isti jednoglasno usvojen.

 Za raspravu i odlučivanje utvrđen je slijedeći

**D N E V N I R E D**

1. Prijedlog Statuta Grada Skradina.
2. Prijedlog Odluke o naknadama članovima Gradskog vijeća Grada Skradina i članovima radnih tijela Gradskog vijeća Grada Skradina.

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1.Pitanje

Kad ce koncesionar Hrvatskih voda zaduzen za kosnju sevara na odvodnom kanalu (tzv.Velika jaruga)pokosit sevar te produbit kanal izmedju gradkog parkinga i prilaza plazi od mosta kod groblja sv.Jere do mjesta gdje isti ulazi u Krku

2.Pitanje

Hoce li se sklopu javnih radova poceti sa uklanjanjem sevara kod plaze jer isti su u zadnjih 4 godine usli u plovni put rijeke bar 5-6metara ,o komarcima ne treba ni govorit te zbog same plaze se moraju maknit i zdravlja nasih stanovnika i turista“

-2-

ODGOVORI:

Gradonačelnik Antonijo Brajković je odgovorio:

„S obzirom na povezanost pitanja, odgovorit ću istovremeno na oba. Što se tiče uklanjanja ševara iz kanala Velika Jaruga, Hrvatske vode tu imaju određenih problema, a vezano uz zaštitu okoliša, budući da se nalazimo na području ekološke mreže i za uklanjanje ševara moraju ishodovati propisane zakonske dokumente. Ponukan time, a i rastom ševara na plaži Skradin, ja sam u razgovoru s županijskom pročelnicom za zaštitu okoliša i komunalne poslove Sanjom Slavica Matešić poduzeo određene radnje za izradu Elaborata zaštite okoliša u kojem bi trebali biti obrazloženi razlozi i okolnosti uklanjanja navedenih ševara, a koji ćemo dostaviti nadležnom Ministarstvu na suglasnost. Ukoliko dobijemo pozitivan odgovor, mogli bismo nadam se već u ovoj godini pristupiti uklanjanju ševara na trokutu gradske plaže i parkinga čime bismo dobili povećanu površinu plaže odnosno dužinu plažne obalne linije i riješili problem ševara u Velikoj Jaruzi.“

1. **FRANE FORMENTI, vijećnik MOST-a:**

“1. Na kojim područjima i koliko kilometara (protupožarnih) puteva se namjerava izgraditi protupožarnom strategijom na području Grada Skradina? Ukoliko mladim borovima prožeto brdo iznad Skradinskog Polja (slika u prilogu) nije uključeno u strategiju, predlažem uključenje te lokacije u istu, a time bi se istovremeno mogla dobiti korisnost tog "šumskog" puta za buduće biciklističke XC (MTB) staze kojima se Skradin spaja sa naseljima "sjevernog" poteza.

2. Koliki su ukupni iznosi i pojedinačna raščlamba sredstava svih dosadašnjih projekata koji su se sufinancirali inozemnim sredstvima od 2000. nadalje, s naglaskom na pretpristupne i pristupne fondove te inozemne pomoći?”

ODGOVORI:

 Gradonačelnik Grada Skradina Antonijo Brajković odgovorio je:

„1. Ne postoji protupožarna strategija na području Grada Skradina, već Plan zaštite od požara koji ne propisuje detaljno koridore protupožarnih puteva.“ Potom je pročelnik Jedinstvenog upravnog odjela Josip Silov dodao slijedeće: „Svrha Plana zaštite od požara nije utvrđivanje koridora protupožarnih puteva, već mjere i radnje za sprječavanje nastanka i širenja požara. Grad Skradin upravlja nerazvrstanim cestama u koje spadaju poljski i protupožarni putevi, a koje su upisane i ucrtane u katastar i zemljišnik kao putevi, odnosno može upravljati i onim putevima koji su sukladno Zakonu o cestama 1997.g. korišteni za kolni promet i dostupne su za više osoba, ali za to mora provesti zakonom propisane procedure upisa takvih puteva u zemljišnik, odnosno katastar. Nove puteve kroz šume i šumsko područje, pa tako i područje prikazano na dostavljenim fotografijama mogu raditi samo Hrvatske šume koje imaju svoje godišnje i višegodišnje planove investicija odnosno svoj plan protupožarne zaštite.“

Gradonačelnik Grada Skradina Antonijo Brajković je na drugo pitanje vijećnika odgovorio kako će se traženi podaci dostaviti naknadno pisanim putem budući da se istima ne raspolaže na sjednici. S obzirom na karakter traženih podataka i duže vremensko razdoblje na koje se odnose, za dostavu istih će biti potrebno više vremena.

-3-

1. **FLORIJAN ŽIŽIĆ, nezavisni vijećnik:**

**„**U postupku obnove porušenih i oštećenih objekata koji su stradali u Domovinskom ratu, veliki dio kuća je obnovljen, zahvaljujući sredstvima obnove osiguranih od strane RH, a isto tako u onom ostalom dijelu koji se odnosi na pomoćne objekte, uglavnom vlastitim sredstvima pojedinaca. Međutim, ostao je jedan dio objekata koji je porušen i do dan danas svjedoči tom vremenu. Ti objekti predstavljaju ružnu sliku i zapuštenost među koliko toliko uređenom i održavanom prostoru što mještani nastoje i trude se, ali u tom dijelu su nemoćni i to predstavlja u današnje vrijeme veliki problem. To su objekti naših mještana koji nisu po statusu ostvarili pravo na obnovu, žive na drugoj adresi, neriješeni imovinsko pravni odnosi u obiteljima i sl. Naime, znamo da svaki prostor koji nije priveden svrsi, strši u prostoru i postaje leglo odbačenih starih stvari, smeća u kojem se legu miševi, zmije i predstavlja opasnost od zaraze. A takvih objekata i lokacija ima u Rupama.

Moje pitanje glasi:

Što grad Skradin ima u planu uraditi sa takvim objektima i lokacijama koje su privatno vlasništvo, uneređuju prostor i predstavljaju opasnost za susjede koji tu žive.

Ako to Grad Skradin ne može uraditi samostalno, da li se taj problem može dignuti na višu razinu kako bi se postigao traženi cilj.

 Ako j cilj društva i samog Grada Skradina kao lokalne zajednice da potiče ruralni razvoj, demografsku obnovu i povratak mladih obitelji na selo, onda sigurno ovo nije dobar primjer i da se ova problematika mora rješavati sustavno.“

ODGOVORI:

 Gradonačelnik Grada Skradina Antonijo Brajković odgovorio je:

„To nije samo problem naselja Rupe. Vjerojatno ne postoji naselje na području Grada Skradina koje nema sličan problem. Nisu to samo objekti stradali u Domovinskom ratu već i objekti koji zbog neriješenih imovinsko pravnih odnosa propadaju godinama. Grad Skradin može uputiti komunalnog redara slikati objekte i utvrditi eventualnu opasnost koju ti objekti predstavljaju po sigurnost građana, a koji nakon toga može poduzeti određene radnje ( izdati rješenje, odnosno nalog za sanaciju objekta ukoliko je poznati vlasnik). Sanaciju takvih objekata može izvršiti vlasnik ili ukoliko to ne učini vlasnik, odnosno isti je nepoznat, Grad Skradin. Grad Skradin u daljnjem postupku troškove sanacije ili rušenja takvih objekata može pokušati naplatiti od vlasnika ili se uknjižiti na takvu nekretninu ukoliko se ne uspije naplatiti za nastale troškove. Postupak i jednog i drugog puta je dugotrajan i neizvjestan i iz iskustva drugih jedinica lokalne samouprave uglavnom neizvediv. Za provedbu ovih postupaka nužno je osigurati sredstva u Proračunu Grada Skradina.“

-4-

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 26. sjednice Gradskog vijeća Grada Skradina.

Za riječ se javio vijećnik Frane Formenti i rekao kako ima primjedbu na Zapisnik s 26. sjednice Gradskog vijeća, odnosno stavlja primjedbu na vrijeme koje je bilo ostavljeno za glasovanje po utvrđenom dnevnom redu. S obzirom da se glasovanje o predloženim izmjenama dnevnog reda odužilo, te je ostalo premalo vremena za glasovanje po točkama utvrđenog dnevnog reda, mišljenja je kako je sjednicu trebalo produžiti za određeno vrijeme kako bi vijećnici imali više vremena za glasovanje, odnosno prihvatiti obrasce za glasovanje pristigle nakon završetka sjednice.

 Kako se više nitko nije javio za riječ, predsjednica Gradskog vijeća Grada Skradina Nadija Zorica je, sukladno članku 101.stavku 2. Poslovnika, pozvala vijećnike da se izjasne o osnovanosti primjedbe na Zapisnik koju je iznio vijećnik Frane Formenti.

Vijećnici su s 10 (deset) glasova -ZA i 1 (jednim) glasom -PROTIV prihvatili izrečenu primjedbu na Zapisnik s 26. sjednice Gradskog vijeća Grada Skradina (nazočno 11 vijećnika). Potom je predsjednica Gradskog vijeća Grada Skradina stavila na glasovanje Zapisnik s 26. sjednice Gradskog vijeća Grada Skradina s uvrštenom primjedbom vijećnika Frane Formentia, te je isti usvojen s 10 (deset) glasova -ZA i 1 (jednim) glasom -PROTIV (nazočno 11 vijećnika).

**RASPRAVA I ODLUČIVANJE**

**Točka 1.**

**Prijedlog Statuta Grada Skradina**

O prijedlogu Statuta Grada Skradina,  uvodno izlaganje podnijela je predsjednica Gradskog vijeća Grada Skradina Nadija Zorica, koja je ujedno i predsjednica Odbora za Statut i Poslovnik. Navela je kako je dana 26. veljače 2021.g. u prostorijama Gradske uprave Grada Skradina održana 4. sjednica Odbora za Statut i Poslovnik na kojoj je utvrđen prijedlog Statuta Grada Skradina, a sukladno usvojenom Zakonu o izmjenama i dopunama Zakona o lokalnoj i područnoj (regionalnoj) samoupravi („N.N.“144/20). Kako je važeći Statut već imao više od tri izmjene pristupilo se izradi novog Statuta. U materijalima za sjednicu Gradskog vijeća i ovu točku dnevnog reda, pored prijedloga Statuta Grada Skradina, dostavljen je prilog, odnosno obrazloženje prijedloga Statuta Grada Skradina. Potom je otvorena rasprava. Za riječ se javio vijećnik Ante Bratić i pitao, a u svezi članka 53. prijedloga Statuta, da li, u slučaju da na izborima za gradonačelnika pobijedi kandidat koji je pripadnik nacionalne manjine, zamjenik gradonačelnika iz reda pripadnika nacionalne manjine može biti iz većinskog naroda. Nakon što je obrazloženo kako to po važećim zakonima RH nije moguće, predsjednica Gradskog vijeća Grada Skradina Nadija Zorica pitala je da li se još netko javlja za raspravu.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Statuta Grada Skradina, te je isti usvojen s 8 (osam) glasova -ZA i 3 (tri) glasa -PROTIV (nazočno 11 vijećnika).

Statut se prilaže se Zapisniku pod 1) i čini njegov sastavni dio.

-5-

**Točka 2.**

**Prijedlog Odluke** **o naknadama članovima Gradskog vijeća Grada Skradina**

**i članovima radnih tijela Gradskog vijeća Grada Skradina**

Nakon uvodnog izlaganja od strane gradonačelnika Grada Skradina Antonija Brajkovića, o prijedlogu Odluke o naknadama članovima Gradskog vijeća Grada Skradina i članovima radnih tijela Gradskog vijeća Grada Skradina, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o naknadama članovima Gradskog vijeća Grada Skradina i članovima radnih tijela Gradskog vijeća Grada Skradina, te je ista jednoglasno usvojena (11 nazočnih vijećnika).

Odluka se prilaže Zapisniku pod 2) i čini njegov sastavni dio.

Sjednica je završena u 11,15 sati.

**ZAPISNIK SASTAVILA:**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.